《题虢国夫人早朝图》
明代·詹同

青丝络头白鼻騧，杨家有女颜如花。金门半开天欲曙，蛾眉淡扫朝官家。

官家鼾睡起未早，阿姨一来即倾倒。中使传宣出紫宸，信是人家生女好。

合欢花瘁沉香亭，玉环宿酒浑未醒。春风暗送年华老，绿衣飞报畴能听。

金钱赐浴恩泽新，温泉不洗马嵬尘。底事画工心独苦，图中偏写虢夫人。

作者简介：徽州府婺源人，初名书，字同文。元末以茂才异等举，除郴州学正。陈友谅用为翰林学士承旨。朱元璋下武昌，召为国子博士，赐名同。官至吏部尚书兼学士承旨，与宋濂等修《日历》，为总裁官。书成，致仕。卒谥文敏。有《天衢吟啸集》、《海岳涓埃集》。